Priekšlikums PADOMES REGULA, ar ko groza Regulu (ES) Nr. 43/2014 attiecībā uz nozvejas limitiem tūbīšu zvejai ES ūdeņos ICES IIa, IIIa un IV zonā /* COM/2014/0169 final - 2014/0092 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Padomes Regulā (ES) Nr. 43/2014 ir noteiktas konkrētu zivju krājumu un zivju krājumu grupu zvejas iespējas 2014. gadam, kuras piemērojamas Savienības ūdeņos un – attiecībā uz Savienības kuģiem – konkrētos ūdeņos, kas nav Savienības ūdeņi. Minētā regula attiecas galvenokārt uz Atlantijas un Ziemeļjūras krājumiem. Šīs zvejas iespējas parasti tiek vairākkārt grozītas laikposmā, kad tās ir spēkā. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Neattiecas. 3. PRIEKŠLIKUMA JURIDISKIE ASPEKTI Šā priekšlikuma mērķis ir grozīt Regulu (ES) Nr. 43/2014, lai atļautu zvejot tūbītes ICES IIa, IIIa un IV zonā. Ierosinātie apjomi ir saskaņā ar zinātnisko ieteikumu, ko ICES 2014. gada 21. februārī ir sniegusi par šo krājumu. 2014/0092 (NLE) Priekšlikums PADOMES REGULA, ar ko groza Regulu (ES) Nr. 43/2014 attiecībā uz nozvejas limitiem tūbīšu zvejai ES ūdeņos ICES IIa, IIIa un IV zonā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 3. punktu, ņemot vērā Eiropas Komisijas priekšlikumu[1], tā kā: (1) Kamēr nebija saņemts Starptautiskās Jūras pētniecības padomes (ICES) ieteikums, Regulas (ES) Nr. 43/2014 IA pielikumā tūbīšu nozvejas limiti ES ūdeņos ICES IIa, IIIa un IV zonā bija noteikti nulles apjomā. (2) Kopš 2014. gada 21. februāra ir pieejams ICES ieteikums par attiecīgo krājumu, un tagad ir iespējams noteikt tūbīšu KPN šajā apgabalā; lai nepieļautu krājuma lokālu noplicināšanu, šī KPN būtu jāsadala septiņiem pārvaldības apgabaliem. Iedalot kvotas šajos pārvaldības apgabalos, būtu jāievēro apmaiņas, par kurām panākta vienošanās ar Norvēģiju, ņemot vērā apspriešanos par zvejas iespējām, kura notikusi saskaņā ar divpusējo nolīgumu par zvejniecību, kas noslēgts ar Norvēģiju[2]. (3) Tāpēc būtu attiecīgi jāgroza Regulas (ES) Nr. 43/2014 IA pielikums. (4) Regulas (ES) Nr. 43/2014 IA pielikumā noteiktos nozvejas limitus attiecīgi piemēro no 2014. gada 1. janvāra. Tāpēc no minētā datuma būtu jāpiemēro arī šīs regulas noteikumi par nozvejas limitiem. Šāda piemērošana ar atpakaļejošu spēku neskar juridiskās noteiktības un tiesiskās paļāvības aizsardzības principu, jo Regulā (ES) Nr. 43/2014 attiecīgās zvejas iespējas bija noteiktas nulles apjomā. Tā kā šā nozvejas limita grozīšana ietekmē Savienības kuģu saimniecisko darbību un zvejas sezonas plānošanu, šai regulai būtu jāstājas spēkā tūlīt pēc tās publicēšanas, IR PIEŅĒMUSI ŠO REGULU. 1. pants Grozījums Regulā (ES) Nr. 43/2014 Regulas (ES) Nr. 43/2014 IA pielikumu groza saskaņā ar šīs regulas pielikumu. 2. pants Stāšanās spēkā un piemērošana Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no 2014. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] OV C , , . lpp. [2] Nolīgums par zvejniecību starp Eiropas Ekonomikas kopienu un Norvēģijas Karalisti (OV L 226, 29.8.1980., 48. lpp.).